Palsi Bell

Palsi Bell (Inggeris: Bell's palsy) ialah penyakit lumpuh saraf muka yang menyebabkan ketidakmampuan mengawal otot muka pada sisi yang terkena penyakit ini. Ia selalunya bersifat sementara. Beberapa keadaan boleh menyebabkan kelumpuhan muka seperti barah otak, strok dan penyakit Lyme. Tetapi jika tiada sebab dapat dikenal pasti, keadaan ini dikenali dengan nama palsi Bell. Penyakit ini dinamakan sempena ahli anatomi dari Scotland bernama Charles Bell yang pertama kali menemuinya.

Sebab 
Palsi Bell ialah satu bentuk penyakit yang berkaitan dengan kerosakan saraf. Ia boleh didapati dalam 2 di antara 10,000 orang. Palsi Bell melibatkan kerosakan dalam saraf muka ke-7. Sebabnya tidak jelas walaupun mungkin boleh jadi disebabkan jangkitan herpes.

Gejala 
Gejala penyakit ini selalunya bermula secara tiba-tiba, daripada biasa kepada teruk. Gejala-gejala ini termasuk:
perubahan dan luahan muka (contohnya menggerenyot muka)
kesukaran ketika makan dan minum
melelehkan air liur kerana tidak dapat mengawal otot muka
kelopak mata atau sudut mulut yang lemah
mata atau mulut yang kering
rasa tegang di muka atau rasa ditarik ke sebelah satu lagi
kelumpuhan muka pada satu bahagian yang menyukarkan untuk menutup satu mata
sakit kepala
kehilangan deria rasa
sakit di belakang atau di depan telinga
kepekaan kepada bunyi terjejas pada bahagian yang terkena penyakit
gerenyetan di muka
rasa lemah di muka

Rawatan 
Dalam banyak kes, tiada rawatan diperlukan. Tujuan rawatan adalah untuk mengurangkan gejala.

Ubat kortikosteroid atau antiviral mungkin boleh mengurangkan bengkak dan mengurangkan tekanan pada saraf muka. Pesakit mesti mengambil drug ini pada awal waktu (seboleh-bolehnya dalam masa 24 jam apabila gejala bermula) untuk lebih berkesan. Tetapi tidak ada kajian yang diterbitkan yang menunjukkan ubat antiviral boleh mempercepatkan proses pemulihan daripada palsi Bell.

Pembedahan untuk melegakan tekanan ke atas saraf masih kontroversi dan belum menunjukkan memberi faedah kepada pesakit Palsi Bell.

Penyakit dan gangguan
WPPER